text: 15-årig dreng sigtet for gaderøveri
  19 oktober 2010 kl. 13.08
  Klokken 14 i dag blev 15-årig dreng fra Varde fremstillet i grundlovsforhør i Esbjerg. Han er nu sigtet for et gaderøveri i midten af oktober.
  Natten til fredag den 15. oktober mødte gerningsmanden og en gruppe venner en 56-årig mand på torvet i Varde. De kendte ikke hinanden, og den 56-årige forlod torvet, fordi han følte sig generet af de unge.
  Den 15-årige har overfor politiet erkendt, at han fulgte efter den 56-årige mand og i Brogade slog og sparkede ham adskillige gange på kroppen og i ansigtet. Manden blev frarøvet sin pung med kontanter.
  Den 15-årige var blevet fanget på video af et kamera ved et pengeinstitut og blev på fotos genkendt af lokale betjente.
  